SET ร่วง 11 จุด นลท.เทขายทำกำไร “กลุ่มพลังงาน-หุ้นเปิดเมือง” หลังแรงซื้ออิ่มตัว
SET เช้าร่วง 11 จุด รับแรงขายทำกำไรกลุ่มพลังงานหลังราคาน้ำมันปรับขึ้นไปมาก ทำให้เกิดความกังวลปัญหาอัตราเงินเฟ้อ รวมถึงหุ้นเปิดเมืองที่เผชิญแรงขายทำกำไรหลังราคาปรับขึ้นตัวขึ้นตอบรับมาตรการกระตุ้นเศรษฐกิจของภาครัฐไปมากแล้วเช่นกัน 
25 ต.ค. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 11:46 น. อยู่ที่ 1,632.23 จุด ลดลง 11.19 จุด หรือ 0.68% สูงสุดที่ 1,645.91 จุด ต่ำสุดที่ 1,631.29 จุด มูลค่าการซื้อขาย 36.14 หมื่นล้านบาท
นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยช่วงเช้าปรับตัวลงกว่า 10 จุด จากแรงขายทำกำไรของหุ้นในกลุ่มพลังงานเป็นหลัก หลังจากราคาน้ำมันสูงขึ้นมากทำให้เกิดความกังวลเรื่องเงินเฟ้อ อีกทั้งฉุดหุ้นที่เกี่ยวข้องกับการเปิดเมืองโดนขายทำกำไรออกมาด้วยหลังจากราคาปรับขึ้นตัวขึ้นตอบรับมาตรการกระตุ้นเศรษฐกิจของภาครัฐไปมากแล้วเช่นกัน
อย่างไรก็ดี ตลาดฯ ยังแรงประคองจากหุ้นในกลุ่มอสังหาริมทรัพย์ที่ขึ้นตอบรับการผ่อนคลายเกณฑ์มาตรการ LTV ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบ
ทั้งนี้พร้อมให้แนวรับ 1,630 – 1,625 จุด ส่วนแนวต้าน 1,640 – 1,645 จุด
 
 